SAN FERNANDO CITY, La Union - Impanamnama ita ti pulisya iti siudad ti San Fernando a saanen a makaruar pay iti pagbaludan dagiti dua a pusher ti maiparit nga agas kalpasan a nakemmeg dagitoy iti naisayangkat nga operasyon dagiti otoridad.
Dagiti suspek ket nabigbig a da Jeremias Sobejana ken Mia Joy Gonzales a kabarbaro laeng nga agnaed idiay Brgy. Mameltac, San Fernando City, La Union.
Naala manipud kadakuada ti tallo a bulto ti shabu ken innem a babassit a sachet ti maiparit nga agas, improvised tooter, tallo a lighter, aluminum foils nga addaan pay laeng iti residue ti shabu, dua a 500-peso bills ken dadduma pay a paraphernalia.
Naamuan a ni Gonzales ket karuruarna laeng iti pagbaludan kalpasan a naibalud iti innem a tawen gapu met laeng iti iligal a droga.
Iti agdama ket addan iti kustodia ti pulisya dagiti dua bayat a maisagsagana metten ti kaso a sanguen dagitoy.
ilo_Latn ilo_Latn ilo_Latn ilo_Latn ilo_Latn